Lõppema hakkab aasta, mis minu jaoks on olnud väga eriline.    Alustuseks sai teoks projekt "tagasi kooli" ja lõpetatud pooleli jäänud peatükid. Sellest tulenevalt olen läbi elanud nii ahastust, stressi, muret, kergendust kui ka ületamatut rõõmu. Teisalt andis see otsus mulle võimaluse omandada palju uusi teadmisi, sukelduda  väljakutsuvatesse teemadesse ja väljuda sellest kõigest võitjana eneseteostuse kontekstis.    Lisaks olen veetnud aastast märkimisväärse osa välismaal seda nii tööalselt kui ka omal käel reisides. Reisimine on viinud mind kokku paljude toredate inimestega, kellega on jagatud ühiseid muresid, toidutagavarasid, kogemusi ning kõigele lisaks veel koos naerdud ja nutetud.    Ühtlasi olen õppinud elu uuesti nautima ja armastama, tunnetades sealjuures sisemist tasakaalu. See kõik kokku on võimaldanud  ellu viia unistusi, mida mõned aastad tagasi poleks julgenud ka kõige helgemates unenägudes ette näha.    Kokkuvõttes elu ongi selleks, et teha vigu ja neist õppida; kuid ühel päeval teha kõik uuesti ja paremini. Seni tuleb aga nautida kõike seda, mida elu kandikul ette kannab.    On olnud hea aasta.